Temba het steeds bomskok; KSA wil vorentoe kykTemba Bavuma. Foto: Dibyangshu Sarkar/AFP. Die Proteas het vandeesweek ŉ bietjie vroeër van die T20-Wêreldbeker in Australië teruggekeer as wat aanvanklik gehoop is. En volgens Temba Bavuma sukkel die span nog om tot verhaal te kom. Hul skoknederlaag teen Nederland het gesorg dat die Suid-Afrikaners vir die soveelste keer nie vir die uitkloprondes van ŉ groot internasionale toernooi kon kwalifiseer nie. “Dit is nou ŉ paar dae ná die wedstryd en ek probeer steeds om alles te verwerk. Ons is nie meer heeltemal so emosioneel as wat ons ná die wedstryd was nie, maar die gevoel van teleurstelling en ongeloof is beslis nog hier,” het die Proteas se witbalkrieketkaptein gesê. Krieket Suid-Afrika (KSA) het intussen aangedui dat hy ŉ oorsig oor die span se hartseer vertoning by die mik-en-mokerskouspel wil doen. Enoch Nkwe, nasionale direkteur van krieket, het dit egter benadruk dat daar nie te lank oor die lykskouing getob moet word nie; ŉ rooibalkriekettoer na Australië is immers om te draai. “Dit is belangrik dat ons dinge in oënskou moet neem en ons is besig om ŉ paneel op die been te bring om te verseker dat dit so klinies as moontlik afgehandel word. Dit is egter terselfdertyd noodsaaklik om die hersetknoppie te druk en op die komende wedstryde te fokus.” Dit is egter makliker gesê as gedaan – dit het sommige spelers ŉ hele ruk geneem om oor die teleurstelling van die 2015-Wêreldbeker te kom. Volgens Nkwe sal KSA ook aanspreeklikheid vir die jongste krieketfiasko moet aanvaar. “Wanneer die uitslae nie na wense is nie, sal daar altyd vingers na die nasionale beheerliggaam gewys word. Dit maak egter nie saak of die span wen of verloor nie, ons sal hulle altyd ondersteun,” het die 39-jarige oudspeler verseker. Intussen sal Keegan Petersen nie saam met sy spanmaats na Australië reis nie. Die Dolphins-kolwer het sy dyspier in die plaaslike T20-eindstryd teen die Titans beseer en hy kan vir tot agt weke op die krukkelys wees. Rassie van der Dussen is egter weer gereed vir aksie nadat hy sy vinger in Engeland gebreek het.